Desember | 2014 | MaanKind
24 Woensdag Des 2014
≈ 10 Kommentaar
en in die mense 'n welbehae., Kersfees, Vrede op aarde
Woorde kan soms leeg wees, hol. Ons praat sonder dat ons dink, sonder dat ons dit bedoel. Ons eet en ons drink en ons kuier, en ons wens mekaar Geseënde Tye toe. Bedoel ons dit wérklik? Hoeveel mense met al daardie pragtige kranse en kerse en bome en geskenke koester ‘n grief teenoor iemand, of leef in onvrede met ‘n kind/ouer/familielid?
‘n Liewe Facebookvriend se vrou is hierdie week oorlede, nadat sy onverwags en skielik siek geword het. Hy skryf: Maandag het dit uitgekom dat sy die weke vooraf verskeie familielede wat ‘n vete met my skoonma het (hulle is een moerse familie), gebel het om hulle te vra om dinge met my skoonma reg te maak voor hulle langs ‘n oop graf met verwyte staan. Een was haar eie broer met wie sy ‘n paar weke gelede ‘n afspraak gehad het om met hom hieroor te praat, maar sy kon dit nie nakom nie. My skoonma en haar seun het ure voor sy gegaan het dinge uitgeklaar.
Sy vrou het, soos so dikwels gebeur, ‘n diep wete vooraf gehad dat haar tydjie om is (al was sy blakend gesond), en sy het vrede bewerkstellig tussen mense, ure voordat syself gesterf het. Dit was toe haar éie oop graf waarvan sy gepraat het.
Nog ‘n Facebookvriend skryf oor ‘n boekeredakteur wat vanoggend oorlede is: Daar is nog te veel waaroor ek met jou wou praat en ek verwyt myself dat ek nie meer tyd ingeruim het daarvoor nie want ek het geweet die lewe is net ‘n asem lank.
Wie van ons het nog nie met so ‘n tipe selfverwyt gestaan nie? Nou waarom moet ons ook altyd wag dat iemand moet doodgaan voordat ons vetes begrawe en tyd inruim vir mekaar?
(Indien daar iemand is wat vir my tyd wil inruim, ‘n rits gevriesde klam handdoekies wat ek om my nek kan hang sal nou my lewe red in hierdie doodse Desemberhitte)
Dis alles goed en wel, dat ons vir mekaar goeie wense gee. Maar wat van jouself? Wat wens jy vir jouself? Jyself verdien ook al die goed wat jy vir ander wens! Jy verdien ook die geskenke wat jy vir ander koop. Gee is lekker, maar onthou ook om aan jouself te gee. Al is dit net ‘n tjoklit. So maak jy weer jou eie kragte bymekaar om volgende jaar weer jou hart en siel van nuuts af te gee vir jou liefstes.
My wens vir jou (en vir my) en vir almal om jou is bloot: Vrede. Vrede in jouself, jou gemoed en jou hart. Vrede vir almal om jou.
Vrede op aarde, en in die mense ‘n welbehae.
Geseënde Kersfees, aan almal wat tot hier gelees het. Ook aan myself.
Hoe lyk jy?
17 Woensdag Des 2014
Hoe lyk jy vir jouself? Hoe het jy vir jouself gelyk 10 of 20 jaar gelede?
In die sestigerjare was plattelandse kinders se enigste blootstelling maar aan Christelik-Nasionale onderwys, met Johannes Calvyn stewig op elke mens se linkerskouer. Ydelheid is nie aangemoedig nie, en skoonheid sou vergaan, maar deug sou inderdaad bly staan. Daarby was ek ook baie jonk vir my ouderdom en emosioneel nie on par met my maats nie, en het ek maar ‘n swak selfbeeld gehad. Ek was nie danig gewild by die seuns nie, want Dopperkinders dans nie, en ons kon nie die befaamde garagepaarties bywoon nie. My ma en ouma het getroos dat skoonheid van binne kom, en ek was die blind date met die ‘persoonlikheid’. Oor die jare was ek seker nogal ‘n deugsame vrou, die Bybelse koraalvrou het geskitter, deur geleerd te kom, kinders groot te maak, ‘n beroep te beoefen en tussenin al die ou dingetjies te doen wat ‘n goeie vrou vir haar man doen. Natuurlik was MaanMan se beroep belangriker as myne, ons het immers so grootgeword en in werksplekke was dit outomaties aanvaar.
Ek was ‘n goeie kind, ‘n goeie vrou. Maar ek was nie móói nie. Niemand het ooit vir my gesê ek is mooi nie, en self het ek glad nie daaraan te dink om te wonder of ek dalk mooi is nie. Ek het net aanvaar dat ek kort en fris is (dis wat almal immers altyd gesê het) en nie juis mooi nie.
Vandag het ‘n baie snaakse ding gebeur. My suster en swaer het deur ou videos gekyk, en hierdie clip waar die waaier my rok a la Marilyn opwaai, met die selfoon geneem. Ek het myself nie herken nie. Ek het gedink dis my mooi, maer jonger suster.
As ek deur my ou foto’s blaai, is ek verbaas oor hoe mooi lyf ek gehad het, na twee kinders. Tog het ek gedink ek is vet. My jinne. As ek na hierdie foto kyk, sien ek geen skoonheid nie, maar ek sien ‘n doodgewone jong vrou, wat maar lyk soos al die ander vroue wat ek gedink het mooi is.
Waar gaan dinge dan verkeerd? Ek het myself vir soveel jare gemeet aan die mooiste mense, totdat ek eendag in ‘n bus gesit en om my gelkyk het. Toe lyk ek maar net soos al die ander mense. En ek is soveel meer as hoe ek lyk.
Mirrror, mirror on the wall, you do not define me at all.
People often say that beauty is in the eye of the beholder, and I say that the most liberating thing about beauty is realizing you are the beholder.
Stywevleise en drilvette
11 Donderdag Des 2014
≈ 20 Kommentaar
Daar is wisselende menings oor die aanvaarbaarheid van vet en rolle en ou lywe op die strand, maar ek is lankal verby die stadium waar ek my steur aan die artikels in tydskrifte en advertensies wat net pragtige, bruin jong lyfies op die strand wys. Die implikasie is dat jy so moet lyk voordat jy dit op die strand waag. Ons weet mos nou al van foto-stilering, grimeerkunstenaars, goeie fotografie en PhotoShop. Die meeste mense het gewone lywe, met skade van son en swangerskappe. Ons is nie almal modelle nie. Een en elke mens het die reg om op die strand te loop! Middeljarige bolletjie of te nie. Muffintop of nie. Stywevleise en drilvette.
Een van my vriendinne, met die mooiste atleetlyf, het een dag vir my gevra waar kry ek die selfvertoue om sommer net so met ‘n swembroek op die strand te loop. Ek kon nie glo dat sy skaam is vir haar lyf nie, as mens ‘n grys kop het, en jy het min onderhuidse vet van al die gedrawwery is dit tog logies dat ‘n 60-jarige lyf plooierig sal wees. Die Hollandse, Duitse en Franse oumense trek sommer net daar op die strand aan, en nie een van hulle lyk soos ‘n model nie.
Ek moet darem bieg dat dit vir my net een dag moeilik was, toe ek en Elana Meyer saam sand van ons halfnaak lywe afgespoel het, die kontras tussen so plankharde blinkbruin lyfie, en die sagte witte… Maar ag wat, skud af daardie selfbewustheid, skud af die skaamheid, skud eerder die boude! En as ek wil laf wees saam met my dogter en kleindogter, dan doen ek dit. Op hierdie dag het ons mekaar afgeneem, en omtrent op die sand rondgekruip soos ons lag. Wie sê net mooi jong meisies mag pret hê op die strand?
Geniet jou vakansie waar jy ook al gaan, en skud die boude!
All the universe has got a sex-like quality about it. It is seminal and productive at the same time. The seeds of words produce ideas. The seeds of ideas produce goodness knows what. The whole blessed thing is male and female at one and the same time. In fact, the whole thing is pure sex. We’ve taken one aspect of it and called it sex, or made it self-conscious and called it Sex. But that was our own fault, wasn’t it? – Fynn, Mister God, This is Anna
Red jou huwelik en red ons land
08 Maandag Des 2014
Verandering is onafwendbaar en tyd, die mens, die volmaan en die getye, die lewe en die seisoene stap meedoënloos voort. Siklusse kom en gaan, politiek verander, en tegnologie verander ons lewe op skrikwekkende maniere. Boekrakke maak plek vir e-lesers. Elke paar jaar maak mense reg vir nog ‘n wegraping. Alles kom en gaan. Liefde ook. Mense sweer ewige trou en skei terwyl hulle nog aan die troue afbetaal.
Net so verander dinge in ons land. En shit happens. Die Eskom paw-paw het die spreekwoordelike fan gestrike. My ouma was in ‘n konsentrasiekamp in die ABO. My ma was ‘n kind tydens WWII en het grootgeword met die kosskaarstes van die nagevolge daarvan. Wat maak ons geslag so spesiaal dat ons nie kan of wil glo dat shit inderdaad happens nie? As dit nou gehelp het om te kerm daaroor, het ek op my balkon gaan staan en my frustrasies onder die volmaan uitgeskreeu. Maar nou hoor net my maters dit as ek kla, en nie een van hulle is by magte om hulleself te help aan ononderbroke elektrisiteit nie, en allermins kan hulle my help. So ek mompel maar onderlangs vir myself terwyl ek my lysie maak om my lewe makliker te maak terwyl elektrisiteit ‘n probleem is.
As ek kosmaak, maak ek dubbeld, indien daar more elektrisiteit is om kos gaar te kry, lekker, dan hoef ek nie weer te kook nie. My kruidenierskas het blikkies tuna en blikkies groente bygekry.
Ek glo dit self nie, maar ek is meer produktief tydens hierdie beurtkrag, en ek rus ook meer! Ek werk vinnig om alles gedoen te kry wat krag vereis terwyl die knoppies knop en die ligte brand, en dan sit ek bene op en lê lekker en lees terwyl die krag af is.
Bowenal tel ek my seëninge. Dit gaan goed met ons, dit gaan goed met ons kinders. Ek was die laaste tyd baie negatief en ook bang oor ons land se toekoms, maar noudat die stukke paw-paw rondvlieg, het ek skielik nuwe moed gekry. So asof ek wéét dinge gaan nou begin draai. Soveel keer hoor ons dat iemand sê hy moes eers rockbottom slaan voordat hy kon begin regkom. Ek het onlangs gedink met die wêreld wat al hoe vinniger gaan, dinge wat vinniger gebeur, gee ek ons land 5 jaar voordat dinge begin beter gaan, die orde na die chaos, die heropbou na die gemors in die onderwys, gesondheid, opvoeding. Dit lyk my die heropbouproses begin vinniger as wat ek vermoed het. Dit gee my hoop!
Kyk, ons weet ons regering is hopeloos op die oomblik, maar daar is genoeg mense wat genoeg weet om te besef wanneer die bodem begin wankel. Nou skop dinge in plek, en goed gebeur. En Eskom kommunikeer met ons oor die loadshedding, hulle verander die Fases soos nodig, maar hulle hou by die skedule, en hulle maak heel. Hulle plak, daar is ‘n proses in plek. Lees daaroor op hulle webblad.
En wat het my opskrif “Red jou huwelik en red ons land” hiermee te doen? Net mooi niks. Ek wou daaroor skryf, maar wat ek wou en wat ek toe doen, is twee verskillende dinge.
Sit die ligte aan!
Bestel jou Kindle en jou e-Boeke van Amazon
Boekemakranka – Blog
Boekemakranka – Uitgewer van e-Boeke
Dankie, @kulula! Julle het ons nog altyd goed behandel. Happy Birthday! #kululaSchweet16♥ ♥ ♥	1 day ago
RT @DavidGaughran: Amazon Has A Fake Book Problem davidgaughran.wordpress.com/2017/06/03/ama… https://t.co/RlC8KpIpZp♥ ♥ ♥	2 months ago
Kom ons laat #Offerlam trend op Twitter. In a good way. Niks, niks van die resensie nie, net van die boek.♥ ♥ ♥	1 year ago
Kan nie wag om #Offerlam van #ChanettePaul te lees nie. Ek lees te stadig deesdae! Steeds besig met #Vlam.♥ ♥ ♥	1 year ago
Die ink in my are
Ek glo! Regtig?
Ietsie net vir jou...
My voorsate het die ABO geveg, nie ek nie... (Dis wat ek altyd sê, mens moet aanbeweeg...)
Wie is jou held?
Wat is my kultuur? My wortels?
As jou passie jou lewe word
Ek kook en jy geniet (7)
Kreatiewe Skryfwerk (10)
Spirituele goed (13)
Julie 2017 (4)
Junie 2017 (7)
Junie 2016 (1)
Januarie 2016 (2)
Julie 2015 (1)
Julie 2013 (7)
Junie 2013 (7)
Januarie 2013 (7)
Julie 2012 (12)
Junie 2012 (21)
Julie 2011 (22)
Junie 2011 (12)
Januarie 2011 (4)
Julie 2010 (1)
Januarie 2010 (1)